Document ID: 32011R1236

KOMISJONI RAKENDUSMÄÄRUS (EL) nr 1236/2011,
29. november 2011,
millega muudetakse määrust (EÜ) nr 1828/2006 seoses investeeringutega finantskorraldusvahendite kaudu
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 11. juuli 2006. aasta määrust (EÜ) nr 1083/2006, millega nähakse ette üldsätted Euroopa Regionaalarengu Fondi, Euroopa Sotsiaalfondi ja Ühtekuuluvusfondi kohta ning tunnistatakse kehtetuks määrus (EÜ) nr 1260/1999, (1) eriti selle artikli 44 kolmandat lõiku,
ning arvestades järgmist:
(1)
Majanduskriis jätkab ELi mõjutamist nagu ei kunagi varem ning seetõttu on vaja uusi abinõusid, et saavutada kestlik majanduskasv ja tööhõive.
(2)
Investeeringud ettevõtetesse aitavad hoogustada majanduskasvu, suurendada konkurentsivõimet ja luua töökohti.
(3)
On vaja tugevdada ettevõtete toetamise meetmeid. Sellised meetmed võimaldaksid ettevõtetele laiema juurdepääsu investeeringutele finantskorraldusvahendite kaudu, mis on hõlmatud komisjoni 8. detsembri 2006. aasta määruse (EÜ) nr 1828/2006 (milles sätestatakse rakenduseeskirjad nõukogu määrusele (EÜ) nr 1083/2006, millega nähakse ette üldsätted Euroopa Regionaalarengu Fondi, Euroopa Sotsiaalfondi ja Ühtekuuluvusfondi kohta, ning Euroopa Parlamendi ja nõukogu määrusele (EÜ) nr 1080/2006, mis käsitleb Euroopa Regionaalarengu Fondi) (2) artikli 43 lõike 1 punktiga a, ning need meetmed ei hõlmaks üksnes ettevõtteid, mis on asutamisel, esimestes tegevusetappides või laienemisel.
(4)
Selliseid investeeringuid võib teha üksnes sellisesse tegevusse, mis finantskorraldusvahendi juhtide prognoosi kohaselt on majanduslikult elujõuline, kuid siiski ainult olukordades, kus finantssektori pakutav vähene likviidsus ohustab majanduslikult elujõuliste ettevõtete äritegevuse jätkumist.
(5)
Kõnealuseid meetmeid kohaldatakse ainult selliste tagastatavate investeeringute ja tagastatavate investeeringute tagatiste suhtes, mis on antud pärast käesoleva määruse jõustumist osana investeerimisstrateegiast, mis on ette nähtud asjaomaste rahastamislepingutega. Enne käesoleva määruse jõustumist sõlmitud rahastamislepingute puhul tuleks ette näha üleminekusätted, milles nõutakse investeerimisstrateegia vastavat kohandamist.
(6)
Fondide koordineerimiskomitee ei ole hääletamise tulemusena käesolevas otsuses sätestatud meetmete kohta oma arvamust vastu võtnud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1828/2006 artikkel 45 asendatakse järgmisega:
„Artikkel 45
Ettevõtete finantskorraldusvahendite suhtes kohaldatavad täiendavad sätted
Artikli 43 lõike 1 punktis a osutatud ettevõtete finantskorraldusvahendid võivad investeerida üksnes sellisesse tegevusse, mis finantskorraldusvahendi juhtide prognoosi kohaselt on majanduslikult elujõuline.
Finantskorraldusvahendid ei tohi investeerida raskustes olevatesse ettevõtetesse raskustes olevate ettevõtete päästmiseks ja ümberkorraldamiseks antavat riigiabi käsitlevate ühenduse suuniste (3) tähenduses alates 10. oktoobrist 2004.
Artikkel 2
Rahastamislepinguid, mis on sõlmitud enne 1. detsembrit 2011, võib muuta, et hõlmata uued tagastatavad investeeringud või uued tagastatavate investeeringute tagatised vastavalt määruse (EÜ) nr 1828/2006 artiklile 45. Sellised muudatused peavad sisaldama kohandatud investeerimisstrateegiat, millele on osutatud kõnealuse määruse artikli 43 lõike 3 punktis a.
Artikkel 3
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 29. november 2011

Labels: 2
15
19